TQR แรงไม่ตก! ชนซิลลิ่ง 2 วันติด เก็งฯ ผลงานโตต่อเนื่อง
TQR แรงไม่ตก! ชนซิลลิ่ง 2 วันติด เก็งฯ ผลงานโตต่อเนื่อง ล่าสุดอยู่ที่ 19.80 บาท บวก 4.50 บาท หรือ 29.41% ต่ำสุดที่ 18.30 บาท ด้วยมูลค่าซื้อขาย 349.17 ล้านบาท
TQR แรงไม่ตก! ชนซิลลิ่ง 2 วันติด เก็งฯ ผลงานโตต่อเนื่อง ล่าสุดอยู่ที่ 19.80 บาท บวก 4.50 บาท หรือ 29.41% ต่ำสุดที่ 18.30 บาท ด้วยมูลค่าซื้อขาย 349.17 ล้านบาท
18 ก.พ. 2564

ผู้สื่อข่าวรายงานว่า ราคาหุ้น บริษัท ที คิว อาร์ จำกัด (มหาชน) หรือ TQR ล่าสุด ณ เวลา 10.01 น. อยู่ที่ 19.80 บาท บวก 4.50 บาท หรือ 29.41% ต่ำสุดที่ 18.30 บาท ด้วยมูลค่าซื้อขาย 349.17 ล้านบาท

ทั้งนี้ โดยราคาหุ้น TQR เข้าซื้อขายในตลาดหลักทรัพย์เอ็ม เอ ไอ (mai) เมื่อวานนี้ (17 ก.พ.) เป็นวันแรก หลังจากที่เสนอขายหุ้นให้กับประชาชนทั่วไปครั้งแรก (IPO) ที่ราคาหุ้นละ 5.10 บาท โดยราคาหุ้นพุ่งชนซีลลิ่งตั้งแต่เปิดทำการซื้อขายเมื่อวานนี้ และต่อเนื่องในวันนี้เป็นวันที่สอง
ด้าน นายชนะพันธุ์ พิริยะพันธุ์ ประธานเจ้าหน้าที่บริหาร บริษัท ที คิว อาร์ จำกัด (มหาชน) หรือ TQR กล่าวว่า ราคาหุ้นเปิดวันแรกซิลลิ่ง 200% ถือว่าดีเกินคาด โดยคาดว่ามาจากความคาดหวังนักลงทุน ซึ่งบริษัทพยายามทำผลประกอบการให้ดีที่สุด โดยปีนี้ตั้งเป้าหมายรายได้เติบโตไม่ต่ำกว่า 10% ตามแนวโน้มการเติบโตของเบี้ยรับประกันภัยต่อที่คาดว่าปีนี้จะโต 10% จากปี 2563 อยู่ที่ 7,500 ล้านบาท
ทั้งนี้ ในช่วง 5 ปีที่ผ่านมารายได้ของบริษัทเติบโตเฉลี่ยปีละ 10% ปีนี้ก็จะรักษาให้เติบโตไม่ต่ำกว่า 10% พร้อมมองหาโอกาสการเติบโตหลายรูปแบบ รวมทั้งซื้อกิจการ แต่ตอนนี้ยังไม่มีดีล อีกทั้งบริษัทยังพัฒนาผลิตภัณฑ์ใหม่ ๆ ร่วมกับพันธมิตร เพราะ New normal ก็ทำให้เกิดธุรกิจรูปแบบใหม่ ๆ ตามมา ซึ่งธุรกิจประกันภัยถ้าความเสี่ยงมากก็จะหนุนการเติบโตของธุรกิจสูงขึ้น
โดยบริษัทจะพยายามรักษาอัตรากำไรสุทธิในปีนี้ไม่ให้ต่ำกว่า 30% จากงวด 9 เดือนปี 2563 อยู่ที่ 42% ซึ่งปกติธุรกิจประกันภัยต่อจะเติบโตมากในไตรมาส 2-3 ที่จะรับรู้รายได้มากสุดของปี ทั้งนี้ จุดแข็งของบริษัทอยู่ที่มีทีมงานที่มีประสบการณ์ในธุรกิจมา 20 ปี ได้รับความไว้วางใจจากคู่ค้า ซึ่ง TQR ถือเป็นนายหน้าประกันภัยต่อบริษัทคนไทยที่ใหญ่ที่สุด จากปัจจุบันมูลค่าตลาดรวมกรมธรรม์ประกันภัยต่ออยู่ที่ 7 หมื่นล้านบาท ปี 2563 ของบริษัทอยู่ที่ 7,500 ล้านบาท มาร์เก็ตแชร์ 10%
ส่วนบริษัทหลักทรัพย์ โกลเบล็ก จำกัด ระบุว่า ให้ราคาเหมาะสม TQR ที่ 6.5-6.9 บาท โดยบริษัทดำเนินธุรกิจเป็นนายหน้าประกันภัยต่อให้บริการจัดหาสัญญาประกันภัยต่อแก่บริษัทประกันภัยครบวงจร ธุรกิจแบ่งประเภทเป็น 2 กลุ่ม ได้แก่ ธุรกิจนายหน้าประกันภัยต่อแบบทั่วไป (Traditional Business) ธุรกิจนายหน้าธุรกิจประกันภัยต่อแบบพัฒนาช่องทาง และผลิตภัณฑ์ใหม่ร่วมกัน (Alternative Business) และรายได้อื่น
สำหรับวัตถุประสงค์ในการระดมเงิน 1.ลงทุนพัฒนาระบบไอทีส่งเสริมประสิทธิภาพในการให้บริการ 2.โครงการพัฒนาแบบจำลองและวิเคราะห์รูปแบบประกันภัยต่อ 3.ลงทุนในธุรกิจอื่นที่เกี่ยวข้อง
ส่วนจำนวนหุ้น IPO ที่ 60 ล้านหุ้น มูลค่าหลักทรัพย์ ณ ราคา IPO ที่ 1,173 ล้านบาท ราคา IPO คิดเป็น P/E ratio ที่ 15.8 เท่า ต่ำกว่าค่าเฉลี่ยที่ระดับ 41.7 เท่า ใน mai และ 23.7 เท่า ใน SET
ทั้งนี้ ในปี 2562 มีกำไร 33 ล้านบาท เติบโต 34% เมื่อเทียบกับช่วงเดียวกันของปีก่อน (YoY) และ 9 เดือนปี 2563 มีกำไร 68.61 ล้านบาท เติบโต 80% เมื่อเทียบกับช่วงเดียวกันของปีก่อน เนื่องจากรายได้ค่าบริการเติบโต 59% เมื่อเทียบกับช่วงเดียวกันของปีก่อน จากการเพิ่มขึ้นของรายได้ค่าบริการจากธุรกิจนายหน้าประกันภัยต่อแบบพัฒนาช่องทางและผลิตภัณฑ์ใหม่ร่วมกัน ROE ปี 2562 และ 9 เดือนปี 2563 เท่ากับ 70% และ 68% ตามลำดับ